Chilonzordagi podstansiyada elektr ta'minotidagi ortiqcha yuklanish oqibatida yong‘in yuz berdi

20 iyul kuni soat taxminan 18:02da Chilonzor tumanida, «Algoritm» zavodining orqa tomonida joylashgan elektr podstansiyasida yong‘in chiqdi.
«2019 yilning 20 iyul kuni soat 18:02da, Chilonzor tumani, Diydor ko‘chasi 71-uyda, «Algoritm» zavodining orqa tomonida joylashgan (110/10 kV) «Algoritm» elektr podstansiyasi hududidagi (16000 kVt) transformator moyi yongan.
Yong‘in o‘chirish jangovar bo‘linmalari chaqirilgan manzilga soat 18:04da yetib borgan va ko‘rilgan tezkor harakatlar natijasida yong‘in soat 18:32da o‘chirilgan. Yong‘in joyiga 4ta yong‘in o‘chirish texnikasi jalb qilingan. Tan jarohati olganlar va halok bo‘lganlar yo‘q. Yong‘in elektr ta'minotida ortiqcha yuklanish oqibatida sodir bo‘lgan deb, taxmin qilinmoqda. Yong‘indan keltirilgan moddiy zarar miqdori aniqlanmoqda», deyiladiO‘zbekiston Respublikasi FVV OAV bilan hamkorlik qilish bo‘linmasi xabarida.
Toshkent shahar hokimligi matbuot xizmati shahar Elektr tarmoqlari korxonasiga asoslanib yong‘in oqibatida Algoritm-30 va 31-dahalarida elektr ta'minotida uzilish yuz bergani haqida ma'lum qildi.
«Toshkent shahar Elektr tarmoqlari korxonasining xabariga ko‘ra, Chilonzor tumani, «Algoritm» podstansiyasida yuqori kuchlanishli transformatorning shikastlanish oqibatida «Algoritm» 30-31-dahalarida elektr energiyasida vaqtincha uzilish bo‘lgan. 
Hozirda ta'mirlash ishlari olib borilayotgan bo‘lib, soat 24:00da elektr energiyasi ta'minoti to‘liq tiklanadi.
Yuzaga kelgan noqulaylik uchun mazkur dahalarda yashovchi hamshaharlarimizdan uzr so‘raymiz», deyiladi hokimlik matbuot xizmati xabarida.